Saaremaal avati veel üks muinasaja matmispaik - Teadus - Heureka
Saaremaal avati veel üks muinasaja matmispaik
10. oktoober 2008, 7:53
Arheoloogilised väljakaevamised Saaremaal Salme külas
Saaremaal Salmel kaevati kuu algul leitud muinasaja matmispaiga kõrval lahti veel üks matusekoht.
«Üleeile võeti seal (Salmel - toim) veel üks matusekoht välja ja ilmselt on neid seal rohkemgi,» märkis ajalehele Meie Maa Eesti ajaloomuuseumi teadur Mati Mandel, kelle hinnangul võib sel alal olla tegu ulatusliku matmispaigaga.
«Võib-olla on matuselohke seal veel ja ehk õnnestub tulevikus arheoloogidel neid korralikult kaevata,» lisas ta.
Teadur avaldas ka arvamust, et juhul kui leiualal avastatakse matmiskohti lisaks, võidakse koht ka muinsuskaitse alla võtta.
Saaremaal leitu näitab Mandli sõnul veel kord, et selliseid matusekohti tööde käigus lõhutakse ja pärast on teadlastel väga raske sotti saada, mis seal täpselt on olnud.
Aastast 700 pärinev matmispaigal nähtu põhjal oskas Mandel veel öelda, et erineva tugevusega põletamisjäljed osal luudel viitavad tulekahjule või põletamisriitusele. Samuti seda, et küll veel määramata luud kuuluvad meestele.